ཐམས་ཅད་གཡོ་ལྡེག་མེར་འཁྱོམ་པར་བསམ་ཞིང་། ཨོཾ་ཨཱཿཧཱུྃ་གུ་རུ་དེ་ཝ་ཌཱ་ཀི་ནཱི་ཨ་རྩི་ཀ་ནི་རྩི་ཀ་ན་མོ་བྷ་ག་ཝ་ཏེ་ཧཱུྃ་ཧཱུྃ་ཧཱུྃ། ཨཿཡཿམཿདུཿརུཿཙཿཤཿནཿཨོཾ་བཛྲ་ཧཱུྃ། ཡཀྴ་ཧཱུྃ། རཀྴ་ཧཱུྃ། གུ་རུ་ཌཱ་ཙ་ལེ་ཧཱུྃ་ཧཱུྃ་ཧཱུྃ། ཕཊ྄་ཕཊ྄་ཕཊ྄། ཅེས་ཅི་འགྲུབ་ཏུ་སེམས་གཞན་དུ་མ་ཡེངས་པར་རིག་པ་ངར་དང་ལྡན་པས་བཟླའོ། ། དེ་ནས་ཐུན་འཇོག་ཁར་སྤྲུལ་པའི་ཁྲོ་ཆུང་རྣམས་ཧཱུྃ་ལ་བསྡུ། འཁོར་ལོ་རང་མལ་དུ་གནས་པའི་ངང་ལ་སེམས་མ་བཅོས་པར་ཀློད་ནས་སྟོང་གསལ་སྤྲོས་པ་མེད་པར་ དར་ཅིག་མཉམ་པར་གཞག། རྗེས་སེམས་ཅན་གྱི་དོན་དུ་བསྔོ། ཕན་ཡོན་ནི་བགེགས་དང་བར་ཆད་ཐམས་ཅད་ཞི་བ་དང་། སྒོམ་ཉམས་ཏིང་ངེ་འཛིན་ཐམས་ཅད་གོང་ནས་གོང་དུ་འཕེལ་བ་དང་། མཆོག་དང་ཐུན་མོང་གི་དངོས་གྲུབ་མྱུར་དུ་ཐོབ་པ་ལ་སོགས་པ་གཞུང་ནས་བཤད་པ་ལྟར་འགྲུབ་བོ། ། གྲངས་ཀྱི་བསྙེན་པ་ནི་འབུམ་ཕྲག་ཉི་ཤུ་རྩ་གཉིས་སུ་གསུངས་སོ། ། བསྙེན་པ་རྫོགས་ནས་ལས་ཚོགས་ཀྱང་འགྲུབ་བོ། ། གཏོར་མ་དང་། འཁོར་ལོ་དང་། བྱབ་ཆོག་དང་། སེར་སྲུང་དང་། སྡེ་བརྒྱད་གནད་ལ་དབབ་པ་ལ་སོགས་པ་མ་ཡིག་དང་། བུ་ཡིག་དང་། ལས་ཕྲན་ཚེགས་ཀྱི་ཤོག་སེར་གཞུང་ནས་བཤད་པ་བཞིན་དུ་ཤེས་པར་བྱའོ། ། འདི་ནི་སྒོམ་རིམ་ལག་ལེན་དུ་བཀོད་པ་མ་ཡིག་བུ་ཡིག་བསྟོད་པ་གསུམ་འཁྲུགས་བསྡེབས་ཏེ་ཉམས་སུ་བླང་བའི་ཕྱིར་བཀོད་པའོ། ། དགེ་བ་འདི་ཡིས་བདག་དང་འགྲོ་བ་ཀུན། ། རང་བྱུང་པདྨ་རྒྱལ་པོའི་གནས་ཐོབ་ནས། ། མཆོག་དང་ཐུན་མོང་དངོས་གྲུབ་ཆར་འབེབས་ཤིང་། ། སྐྱེ་རྒུའི་རེ་བ་ཡིད་བཞིན་འགྲུབ་པར་ཤོག། དྲག་སྒྲུབ་གསལ་བའི་མེ་ལོང་བྲག་སྲིན་མོ་སྔར་རྗེས་ཅན་གྱི་གཏེར་གྱི་ཡང་སྙིང་རྒྱལ་སྲས་དྲི་མེད་འོད་ཟེར་གྱིས་བཀོད་པ་རྫོགས་སོ། ། ༈། །གུ་རུ་དྲག་དམར་གྱི་བླ་མ་བརྒྱུད་པ་ལ་གསོལ་བ་འདེབས་པ་འདོད་དོན་ཀུན་སྩོལ་ཞེས་བྱ་བ་བཞུགས་སོ། ། ཨོཾ་སྭ་སྟི། སྣང་བ་མཐའ་ཡས་འཕགས་མཆོག་ཐུགས་རྗེའི་གཏེར། ། པདྨ་འབྱུང་གནས་རྣམ་འཕྲུལ་མངའ་བདག་ཉང་། ། མངའ་བདག་སྲས་ཆུང་གུ་རུ་ཆོས་རིན་ཆེན། ། ཆོས་ཉིད་རང་གྲོལ་རྣམས་ལ་གསོལ་བ་འདེབས། ། སངས་རྒྱས་ལྷུན་དབང་ཀུན་དགའ་བཀྲ་ཤིས་པ། ། རྒྱལ་སྲས་ཆོས་རྗེ་སྔགས་འཆང་ལེགས་པ་དཔལ། ། ཤེས་རབ་རྒྱལ་མཚན་ས་ལོ་ཐམས་ཅད་མཁྱེན། ། ཀུན་དགའ་རིན་ཆེན་རྣམས་ལ་གསོལ་བ་འདེབས། ། བསོད་ནམས་དབང་པོ་ནམ་མཁའ་སངས་རྒྱས་དང་། ། ནམ་མཁའ་དཔལ་བཟང་སངས་རྒྱས་ཕུན་ཚོགས་རྗེ། ། བསྟན་འཛིན་ལྷུན་གྲུབ་ནམ་འདི་མན་ཞལ་སྐོང་། མཁའ་བསམ་འགྲུབ་ཞབས། ། ཀུན་དགའ་བློ་གྲོས་རྣམས་ལ་གསོལ་བ་འདེབས། ། དཔལ་ལྡན་ཆོས་སྐྱོང་བསྟན་པའི་ཉི་མ་ཆེ། ། ཀུན་དགའ་བཀྲ་ཤིས་བརྒྱུད་སྲོལ་ཀུན་འདུས་པ། ། ངག་གི་དབང་པོ་ཀུན་དགའ་རིན་ཆེན་དང་། ། རྩ་བའི་བླ་མ་རྣམས་ལ་གསོལ་བ་འདེབས། ། དངོས་བརྒྱུད་བླ་མའི་ཚོགས་དང་དབྱེར་མེད་པའི། ། པདྨ་ཐོད་ཕྲེང་རྩལ་གྱི་ལྷ་ཚོགས་ཀྱི། ། མཁྱེན་བརྩེ་ནུས་པ་བསམ་གྱིས་མི་ཁྱབ་པས། ། བྱང་ཆུབ་བར་དུ་བསྲུང་ཞིང་བསྐྱང་དུ་གསོལ། ། གནས་སྐབས་ས་འོག་ས་སྟེང་ས་བླ་ཡི། ། ལྷ་སྲིན་སྡེ་བརྒྱད་མི་དང་མི་མིན་གྱིས། ། སྡང་དང་གདུག་པའི་བསམ་སྦྱོར་ཀུན་སྤངས་ནས། ། བྱམས་པའི་སེམས་ཀྱིས་བསྲུང་བར་བྱིན་གྱིས་རློབས། ། ཚེ་རབས་བསགས་པའི་སྡིག་ལྟུང་ཀུན་སྦྱངས་ནས། ། སྒོ་གསུམ་པདྨ་ཐོད་ཕྲེང་དྲག་པོ་ཡི། ། སྐུ་གསུང་ཐུགས་ཀྱི་རྡོ་རྗེར་ལེགས་བསྒྲུབས་ནས། ། བསྟན་འགྲོར་ཕན་བདེ་འབྱུང་བར་བྱིན་གྱིས་རློབས། ། སྙིགས་མའི་རང་སྟོབས་བདོ་བའི་གནས་སྐབས་འདིར། ། དམ་ཆོས་སྒྲུབ་པའི་འགལ་རྐྱེན་རྒུད་པ་རྣམས། ། ཉི་འོད་དང་འཕྲད་མུན་པ་ལྟར་ཞི་ནས། ། མཐུན་རྐྱེན་དབྱར་མཚོ་ལྟ་བུར་འཕེལ་བར་མཛོད། ། ཅེས་གུ་རུ་དྲག་པོ་ཉང་ལུགས་ཀྱི་དབང་གི་བླ་མ་བརྒྱུད་པའི་གསོལ་བ་འདེབས་པ་འདོད་དོན་ཀུན་སྩོལ་ཞེས་བྱ་བ་འདི་ནི་དགེ་སློང་བསྟན་འཛིན་རྣམ་རྒྱལ་གྱི་ངོར་བནྡེ་ཚུལ་ཁྲིམས་རིན་ཆེན་གྱིས་བྲིས་པའོ། ། མངྒ་ལཾ། ། ༈། །གུ་རུ་དྲག་དམར་མེའི་ཕྲེང་བ་ཅན་གྱི་སྒྲུབ་ཐབས་དང་རྗེས་གནང་གི་ཆོ་ག་རྣམ་གསལ་མེ་ལོང་ཞེས་བྱ་བ་བཞུགས། ཆོས་སྐུ་སྤྲོས་བྲལ་དབྱིངས་ལས་མ་གཡོས་ཀྱང་། ། གཟུགས་སྐུ་ཁྲོ་ཆེན་འབར་བས་འཇིག་རྟེན་གྱི། ། དྲེགས་པ་འདུལ་མཛད་ཐོད་ཕྲེང་རྩལ་བཏུད་དེ། ། ཉང་ལུགས་དྲག་པོ་པདྨའི་རྗེས་གནང་བྲི། ། དེའང་མངའ་བདག་ཉང་ནས་བརྒྱུད་པའི་གུ་རུ་དྲག་དམར་གྱི་རྗེས་གནང་བྱེད་པར། སྦྱོར་བ་དངོས་གཞི་རྗེས་གསུམ་གྱི་དང་པོ་ལ། མཎྜལ་གྱི་ཁར་རྡུལ་ཚོན་གྱིས་ཟླ་གམ་གཅིག་པར་བྲིས་ས་འདི། སྔ་མའི་ཡིག་ཆ་རྣམས་སུ་བྱུང་བ། འོག་ཏུ་བསྐྱེད་དུ་མེད་ཀྱང་ལྷ་འདི་དབང་གི་དྲག་པོ་ཡིན་པའི་མཚོན་བྱེད་ཙམ་བྱས་པ་ཡིན་ནམ་སྙམ། དེ་ལྟར་ཡིན་ན་ལྷ་བསྐྱེད་སྐབས་ཟླ་གམ་ཚོམ་བུ་བཅས་ལྷ་སྐུར་བསྐྱེད་དགོས་པ་འདྲའོ། ཟླ་གམ་དམར་པོ་སྒོ་གཅིག་པ་བྲིས་པའི་དབུས་སུ་ཚོན་ཕུང་དམར་པོ་དགོད་པའམ། ཡང་ན་ཚོམ་བུ་བཀོད་པས་ཀྱང་བཏུབ་སྟེ། དེའི་སྟེང་མཉྫིའི་ཁར་དཔལ་གཏོར་རིན་ཆེན་འབར་བ་སྐུ་གཟུགས་ཀྱིས་བརྒྱན་པ། དེའི་གཡས་སུ་གསུང་གི་དབང་རྫས་ཐོད་པ་མཚན་ལྡན་དུ་ཆང་ལ་བདུད་རྩི་རིལ་བུ་བཏབ་པ་དང་། གཡོན་དུ་འབྲུའི་ཁར་ཐུགས་ཀྱི་དབང་རྫས་གནམ་ལྕགས་ཀྱི་རྡོ་རྗེ་བཞག་པ་དང་། སྨན་ཕུད་རཀྟ་དང་ཉེར་སྤྱོད་བཅས་པ་བཤམ་མོ། ། ཐོག་མར་ཡོ་བྱད་རྣམས་བྱིན་གྱིས་བརླབ་པ་ནི། རང་གི་སྙིང་ག་ནས་རྃ་ཡྃ་ཁྃ་གྱི་ཡི་གེ་གསུམ་འཕྲོས་པས་མཆོད་རྫས་རྣམས་ཀྱི་ཉེས་སྐྱོན་ཐམས་ཅད་བསྲེགས་གཏོར་བཀྲུས་ཏེ་སྦྱངས། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་ཨཱཿཧཱུྃ་ཞུ་བ་ལས་བྱུང་བའི་ཉེ་བར་སྤྱོད་པ་རྣམས་དང་། སྨན་རཀ་གཏོར་མ་རྣམས་དྭངས་ཤིང་ཐོགས་པ་མེད་པ་འདོད་པའི་ཡོན་ཏན་གྱི་ཕུང་པོ་བསམ་གྱིས་མི་ཁྱབ་པར་གྱུར་པར་བསམས་ལ། ཨོཾ་བཛྲ་ཨརྑྷཾ་ཨཱཿཧཱུྃ། ཨོཾ་བཛྲ་པཱ་དྱཾ་ཨཱཿཧཱུྃ། བཛྲ་པུཥྤེ་སོགས་ནས། ཤབྡ་ཨཱཿཧཱུྃ་ཞེས་སོ་སོའི་ཕྱག་རྒྱ་བཅས་དང་། ཨོཾ་ཨཱཿཧཱུྃ་ཧ་ཧོ་ཧྲཱིཿཞེས་ལན་གསུམ་བརྗོད་པས་བྱིན་གྱིས་བརླབ་བོ། ། སྒྲུབ་ཐབས་ཀྱི་སྔོན་འགྲོ་ལ། བླ་མ་ཡི་དམ་ལ་སོགས་པའི་སྐྱབས་གནས་ཐམས་ཅད་མདུན་གྱི་ནམ་མཁར་བཞུགས་པ་ལ་བདག་དང་སེམས་ཅན་ཐམས་ཅད་རྩེ་གཅིག་ཏུ་སྐྱབས་སུ་འགྲོ་བར་བསམས་ལ། ན་མོ། བླ་མ་བདེ་གཤེགས་འདུས་པའི་སྐུ། ། དཀོན་མཆོག་གསུམ་གྱི་རང་བཞིན་ལ། ། བདག་དང་འགྲོ་དྲུག་སེམས་ཅན་རྣམས། ། བྱང་ཆུབ་བར་དུ་སྐྱབས་སུ་མཆི། ། ན་མོ། ཐུགས་རྗེས་འགྲོ་ལ་དགོངས་མཛད་པའི། ། བླ་མ་རྣམས་ལ་སྐྱབས་སུ་མཆི། ། རྩེ་གཅིག་ཐུགས་རྗེས་བྱིན་རློབ་པའི། ། ཡི་དམ་ལྷ་ལ་སྐྱབས་སུ་མཆི། ། རྩོལ་རྟོག་མེད་པའི་ཐུགས་རྗེ་ཅན། ། སངས་རྒྱས་རྣམས་ལ་སྐྱབས་སུ་མཆི། ། ཆགས་པ་མེད་པའི་འགྲོ་དོན་ཅན། ། དམ་པའི་ཆོས་ལ་སྐྱབས་སུ་མཆི། ། མ་ནོར་ལམ་ལ་མངའ་མཛད་པའི། ། དགེ་འདུན་རྣམས་ལ་སྐྱབས་སུ་མཆི། ། འགྲོ་བའི་དོན་དུ་རང་བྱུང་སྐུ་འཁྲུངས་པའི། ། པདྨ་འབྱུང་གནས་སྐུ་ལ་སྐྱབས་སུ་མཆི། ། ཉེས་ལེགས་སྟངས་འཛིན་དམ་ཚིག་རྗེས་སྐྱོང་བའི། ། ཕྱི་ནང་མཁའ་འགྲོའི་ཚོགས་ལ་སྐྱབས་སུ་མཆི། ། ན་མོ། བརྒྱུད་པའི་རྩ་བ་བླ་མ་རྗེ། ། དངོས་གྲུབ་འབྱུང་བའི་ཡི་དམ་ལྷ། ། ལེགས་པར་བྱིན་རློབ་མཁའ་འགྲོ་སྟེ། ། རྩ་བ་གསུམ་ལ་སྐྱབས་སུ་མཆི། ། རྩ་བ་གསུམ་གྱི་བྱིན་གྱིས་རློབས། ། ཞེས་པའི་སྐྱབས་འགྲོ་ལན་གསུམ། བསྡུ་ན་ཚིགས་བཅད་དང་པོ་དེ་ལན་གསུམ་བརྗོད། སེམས་བསྐྱེད་ནི། ན་མོ། སེམས་བསྐྱེད་འགྲོ་བ་ཀུན་དོན་དུ། ། བླ་མ་སངས་རྒྱས་བསྒྲུབས་ནས་ནི། ། གང་ལ་གང་འདུལ་ཕྲིན་ལས་ཀྱིས། ། འགྲོ་དྲུག་བསྒྲལ་བར་དམ་བཅའོ། ། ཞེས་ལན་གསུམ། རང་སྐད་ཅིག་གིས་གུ་རུ་དྲག་པོའི་སྐུར་གྱུར་པའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས། བླ་མ་ཡི་དམ་དཔའ་བོ་མཁའ་འགྲོའི་ཚོགས་དང་བཅས་པ་ཐམས་ཅད་མདུན་གྱི་ནམ་མཁར་ཨོཾ་བཛྲ་ས་མཱ་ཛཿཞེས་པས་སྤྱན་དྲངས་པའི་སྤྱན་སྔར་ཡན་ལག་བདུན་པ་བགྱིའོ་སྙམ་པས་ངག་ཏུ། བླ་མ་ཡི་དམ་མཁའ་འགྲོ་དགོངས། ། ཉི་ཟླ་པདྨའི་གདན་ལ་བཞུགས། ། ལུས་ངག་ཡིད་གསུམ་གུས་ཕྱག་འཚལ། ། ཕྱི་ནང་གསང་གསུམ་མཆོད་པ་འབུལ། ། ཉམས་ཆག་སྡིག་སྒྲིབ་མཐོལ་ཞིང་བཤགས། ། གསང་སྔགས་སྒྲུབ་ལ་རྗེས་ཡི་རང་། ། སྨིན་གྲོལ་གསང་སྔགས་འཁོར་ལོ་བསྐོར། ། མྱ་ངན་མི་འདའ་བཞུགས་སུ་གསོལ། ། སྙིང་པོ་སེམས་ཅན་དོན་དུ་བསྔོ། ། ཡང་དག་རྡོ་རྗེའི་དོན་རྟོགས་ཤོག། ཅེས་པ་ལན་གསུམ་བརྗོད། དངོས་གཞི་ལྷ་བསྐྱེད་པ་ལ། བདག་དང་མདུན་བསྐྱེད་ཀྱི་རྟེན་རྣམས་ལ་དམིགས་ཏེ། ཨོཾ་སྭ་བྷཱ་ཝ་སོགས་བརྗོད་པས་སྟོང་པར་གྱུར། སྟོང་པའི་ངང་ལས་ཆོས་འབྱུང་གྲུ་གསུམ་མཐིང་ག་ཡངས་ཤིང་རྒྱ་ཆེ་བའི་ནང་དུ། བྷྲཱུྃ་ལས་ཐོད་མཁར་གྱི་གཞལ་ཡས་ཁང་ཕྱི་ནང་ཐམས་ཅད་མེ་རླུང་དམར་ནག་འབར་བ། དེའི་ནང་དུ་པདྨ་ཉི་མ་ཞིང་ཆེན་བསྣོལ་བའི་གདན་གྱི་སྟེང་དུ་ཧཱུྃ་ཡིག་དམར་པོ། དེ་ལས་འོད་ཟེར་ཕྱོགས་བཅུར་འཕྲོས་པས་སངས་རྒྱས་ཐམས་ཅད་ཀྱི་ཐུགས་རྒྱུད་བསྐུལ། སེམས་ཅན་ཐམས་ཅད་ཀྱི་དོན་བྱས། ཚུར་འདུས་ཧཱུྃ་ལ་ཐིམ་པ་ལས། བདག་མདུན་ཐ་མི་དད་དུ་གུ་རུ་དྲག་པོ་སྐུ་མདོག་དམར་པོ་མེའི་ཕྲེང་བས་བརྒྱན་པ། ཞལ་གཅིག་ཕྱག་གཉིས་པ་སྤྱན་གསུམ་བགྲད་པ། ཕྱག་གཡས་པས་གནམ་ལྕགས་ཀྱི་རྡོ་རྗེ་རྩེ་དགུ་པ་ནམ་མཁའ་ལ་འཕྱར་བ། གཡོན་པས་ལྕགས་ཀྱི་སྡིག་པ་མགོ་དགུ་པ་བསྣམས་པ། དབུ་སྐྲ་སྣུམ་འབོལ་གྱེན་ལ་བརྫེས་པ། ཐོད་པ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། སྐུ་ལ་རུས་པའི་རྒྱན་དྲུག་དང་སྦྲུལ་གྱིས་བརྒྱན་པ། སྐུ་སྟོད་ལ་གླང་ལྤགས་དང་ཞིང་ཆེན་གྱི་གཡང་གཞིའི་ན་བཟའ་གསོལ་བ། སྐུ་སྨད་ལ་སྟག་གི་པགས་པའི་འོག་པག་ཅན། ཁྲག་གི་ཐིག་ལེ་དང་། ཞག་གི་ཟོ་རིས་དང་། ཐལ་ཆེན་གྱི་ཚོམ་བུས་བརྒྱན་པ། ཞབས་འདོར་སྟབས་ཀྱིས་མེ་ཕུང་འབར་བའི་དབུས་ན་བཞུགས་པ། དེའི་སྤྱི་གཙུག་ན་བྱ་ཁྱུང་མཐིང་ནག་མེའི་གཤོག་པ་ཅན། གནམ་ལྕགས་ཀྱི་ཐོག་དང་མེའི་ཚྭ་ཚྭ་འཕྲོ་བ། དེའི་སྟེང་དུ་རིགས་བདག་སྣང་བ་མཐའ་ཡས་སྐུ་མདོག་དམར་པོ་ཕྱག་གཉིས་མཉམ་གཞག་མཛད་པ། དཔྲལ་བའི་མཛོད་སྤུར་འཇམ་དཔལ་སྐུ་མདོག་སེར་པོ་གཡས་རལ་གྲི་བསྣམས་ལ། མགྲིན་པར་རྟ་མགྲིན་དམར་པོ་གཡས་རྡོ་རྗེའི་དབྱུག་པ་འཕྱར་བ། ཐུགས་ཀར་ཕྱག་ན་རྡོ་རྗེ་མཐིང་ནག་གཡས་རྡོ་རྗེ་འཕྱར་བ། གཡོན་པ་ཐམས་ཅད་ཐུགས་ཀར་སྡིགས་མཛུབ་མཛད་པ། གསང་བར་ཁྲོ་བོ་ཡཀྴ་མེ་དབལ་སྐུ་མདོག་དམར་ནག་གཡས་རྡོ་རྗེ། གཡོན་ཐོ་བ་བསྣམས་པ། དེ་ལྟར་གསལ་བའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཡི་གེ་གསུམ་ལས་འོད་ཟེར་འཕྲོས་པས་སྐུ་གསུང་ཐུགས་ཀྱི་ལྷ་ཚོགས་རྣམས་དང་ཕྱོགས་བཅུའི་རིགས་ལྔའི་སངས་རྒྱས་ཐམས་ཅད་སྤྱན་དྲངས། བདག་མདུན་ཐ་མི་དད་ཀྱི་ལྷ་ལ་ཐིམ་པས་ཡེ་ཤེས་པ་འདྲེས་པ་དང་དབང་བསྐུར་བ་ལྷན་ཅིག་ཏུ་གྱུར་པར་བསམ། མཆོད་པ་འབུལ་བ་ནི། ཨོཾ་གུ་རུ་དེ་ཝ་ཌཱ་ཀི་ནཱི་ས་པ་རི་ཝཱ་ར་ཨོཾ་བཛྲ་ཨརྑྷཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པཱ་དྱཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ། དེ་བཞིན་དུ། དྷཱུ་པེ། ཨཱ་ལོ་ཀེ། གྷནྡྷེ། ནཻ་ཝི་དྱཱ། ཤབྡ་ཨཱཿཧཱུྃ་ཞེས་ཕྱག་རྒྱ་དང་བཅས་པས་མཆོད། ཡང་སྔགས་དེ་ཉིད་ལ། མ་ཧཱ་པཉྩ་ཨ་མྲྀ་ཏ་རཀྟ་བི་པ་ཐ་ཨཱཿཧཱུྃ་ཞེས་བཏགས་པས་སྨན་དང་རཀྟ་དབུལ། གུ་རུ་དེ་ཝ་ཌཱ་ཀི་ནཱི་ཨོཾ་ཨཱཿཧཱུྃ་ཨ་རྩིཀ་ནི་རྩིཀ་སོགས་ཀྱི་མཐར། ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་བཏགས་པ་ལན་གསུམ་གྱིས་གཏོར་མ་ཕུལ་ནས། ཆེ་མཆོག་པདྨ་ཐོད་ཕྲེང་རྩལ། སྐུ་འཇམ་དཔལ། གསུང་རྟ་མགྲིན། ཐུགས་ཕྱག་རྡོར། ཁྲོ་བོ་ཡཀྴ་མེ་དབ ལ། དཔའ་བོ་མཁའ་འགྲོ་ཆོས་སྐྱོང་འཁོར་དང་བཅས་པ་རྣམས་ཀྱིས་མཆོད་པ་དམ་པ་འདི་བཞེས་ལ། བདག་ཅག་བྱང་ཆུབ་མ་ཐོབ་ཀྱི་བར་དུ་ཞི་རྒྱས་དབང་དྲག་མངོན་སྤྱོད་ཀྱི་ལས་འགྲུབ་པར་མཛད་དུ་གསོལ། ། ཞེས་འདོད་དོན་གསོལ། བསྟོད་པ་ནི། ཧཱུྃ། རང་བྱུང་པདྨ་ཐོད་ཕྲེང་དྲག་པོའི་སྐུ། ། དྲེགས་པ་ལྷ་སྲིན་སྡེ་བརྒྱད་འདུལ་མཛད་ཅིང་། ། འཁོར་བ་མ་ལུས་འདྲེན་པའི་དཔལ་གྱུར་པའི། ། གུ་རུ་དྲག་པོའི་ལྷ་ཚོགས་ཕྱག་འཚལ་བསྟོད། ། ནད་གདོན་བར་ཆད་མཐའ་དག་ཞི་བ་དང་། ། མཆོག་དང་ཐུན་མོང་དངོས་གྲུབ་སྩལ་དུ་གསོལ། ། ཞེས་བརྗོད་དོ། བཟླས་པ་ནི། བདག་མདུན་ཐ་མི་དད་ཀྱི་ཐུགས་ཀའི་ཕྱག་རྡོར་གྱི་སྙིང་གར་ཉི་མའི་སྟེང་དུ་ཧཱུྃ་གི་མཐར་སྔགས་ཀྱིས་བསྐོར་བ་ལས་འོད་ཟེར་འཕྲོས། ནད་གདོན་སྡིག་སྒྲིབ་ཐམས་ཅད་ཞི་བར་བྱས། གུ་རུའི་བྱིན་རླབས་ཐམས་ཅད་བསྡུས་ནས་རང་ལ་ཞུགས་པར་བསམས་ལ། ཨོཾ་ཨཱཿཧཱུྃ་ཨ་རྩིཀ་ནི་རྩི་ཀ་ན་མོ་བྷ་ག་ཝ་ཏེ་ཧཱུྃ་ཧཱུྃ་ཨཱཿཧཱུྃ་ཧཱུྃ་ཕཊ྄་ཕཊ྄་ཅི་ནུས་བཟླས་མཐར། བཅོམ་ལྡན་